Børne-sexdukker skal sidestilles med børneporno, mener politikere.

Rettelse: I en tidligere version af denne artikel fremgik det, at der var flertal for forslaget. Det er der imidlertid ikke længere, da SF har trukket sin støtte.

De kan fås med fletninger af ægte menneskehår, varmes op til kropstemperatur og i størrelser svarende fra teenagere til helt små børn. Og det er dukker, beregnet til at have sex med.

Folketinget førstebehandler fredag et forslag om at forbyde børnesexdukkerne, som helt lovligt kan bestilles over nettet og importeres til Danmark.

Forslaget kommer fra Dansk Folkeparti, efter toldere sidste år kontaktede myndighederne, fordi de begyndte at støde på dukkerne.

- De her dukker er noget af det mest afskyelige, siger partiets retsordfører, Peter Kofod Poulsen.

- Signalet vil være fuldstændig skævt, hvis man fra lovgiverne siger, at den her praksis må man have lov at fortsætte, siger han og tilføjer, at "hvis der sidder nogen derude, som har de her lyster og drifter, skal de henvende sig til myndighederne og få hjælp."

Forkert at kriminalisere

Forslaget vinder opbakning fra Socialdemokratiet. Regeringspartierne vil derimod ikke bakke op om forslaget. For eksempel siger Venstres retsordfører:

- Vi vil gøre alt, hvad vi overhovedet kan for at beskytte børnene. Og hvis det her forslag beskytter børn imod at blive udsat for uhyrlige overgreb, så er vi klar til at stemme for. Men vi lytter til de sagkyndige, og de er meget forbeholdne overfor kriminalisering, siger Preben Bang Henriksen.

Hvis vi skal lave forbud mod alle de tanker, vi finder afskyelige, vil vi få virkelig travlt med sindelagskontrol. Kuno Sørensen, psykolog, Red Barnet

Det siger eksperter og organisationer om et forbud Sexologisk Klinik ved Rigshospitalet Der foreligger ikke dokumentation for, at brug af sexdukker, der ligner børn, alene kan lede personer til at begå seksuelle overgreb mod børn. Red Barnet Vi ved for lidt om, hvorvidt brugen af sexdukker øger eller mindsker risikoen for, at børn udsættes for fysiske seksuelle overgreb. Red Barnet kan derfor ikke anbefale en kriminalisering. Børnerådet Børnerådet kan frygte, at kriminalisering af besiddelse af børnesexdukker kan føre til overgreb på børn. Børns Vilkår Vi finder en strafferetslig regulering af emnet problematisk.

Faktisk mener både Sexologisk Klinik på Rigshospitalet, Red Barnet, Børnerådet og Børns Vilkår, at det er en dårlig ide at forbyde dukkerne.

Fantasier er ikke strafbare

Der findes endnu ingen videnskabelige undersøgelser af fænomenet.

Det store ubesvarede spørgsmål er, om børnesexdukkerne fastholder brugerne i deres seksuelle tanker om børn - og måske kan være et skridt på vejen mod at opsøge og krænke børn i virkeligheden. Eller om børnesexdukkerne tværtimod kan afholde dem fra at gå videre med fantasierne, fordi de kan få afløb for dem med dukkerne.

- Man skal huske på, at fantasier er ikke strafbare, siger Kuno Sørensen, der er psykolog i Red Barnet.

- Hvis man laver sådan et forbud, så vil det være ud fra en moralsk stillingtagen til, at der er nogle mennesker, der fantaserer seksuelt om børn. Men hvis vi skal lave forbud mod alle de tanker, vi finder afskyelige, så vil vi få virkelig travlt med sindelagskontrol.

Når der er noget, vi virkelig synes er forfærdeligt, så skal vi også være klar til at forbyde det. Peter Kofod Poulsen, retsordfører, Dansk Folkeparti

Han opfordrer ligesom de øvrige børneorganisationer til, at der samles mere viden på området. Både om hvilken effekt dukkerne reelt har på brugerne, og om hvordan man hjælper mennesker, der har den slags tanker om børn.

- Det vil jo være paradoksalt, hvis et forbud står i vejen for et behandlingsforløb, hvor en dukke kan støtte et menneske til ikke at begå overgreb mod børn, siger Kuno Sørensen.

Skal udløse behandlingsdom

Socialdemokratiets retsordfører Trine Bramsen kender børneorganisationernes holdning til et forbud. Men hun bakker fortsat op om DF's forslag.

- Der er noget helt galt, når man frit og lovligt kan købe dukker, der ligner børn, og bare se til, mens nogle udlever fantasier, der handler om misbrug af børn. Det er møgklamt, siger hun og fastslår, at et forbud ikke kan stå alene.

Straffen for besiddelse af børnepornodukkerne bør ifølge Trine Bramsen være en behandlingsdom, og så skal der i det hele taget sættes bredere ind overfor børneporno og pædofili.

DF's Peter Kofod Poulsen har ikke selv set dukkerne, men han har læst om dem, og "det var mere end rigeligt".

Men burde man ikke lytte til de kloge, når de fraråder et forbud?

- Der må man jo sige, at det her mere bliver et politisk spørgsmål. Jeg har det sådan, at når der er noget, vi virkelig synes er forfærdeligt, så skal vi også være klar til at forbyde det, siger Peter Kofod Poulsen.

Dukker sælges til Danmark

Da dukkerne er lovlige, er der ingen, der har tal på, hvor mange der bliver importeret til landet. I Norge, hvor dukkerne er ulovlige, blev der konfiskeret 21 fra efteråret 2016 til foråret 2017.

Metroxpress har været i kontakt med en kinesisk producent, der sælger de naturtro dukker.

- Næsten alle vores kunder er i Europa, og vi har et ok salg til Danmark, siger direktør Leonard Liu i en mail til avisen.

Han oplyser, at den mest populære vare er en dukke på 128 centimeter, hvilket svarer til et barn i syv til ni-års alderen. Den koster 2100 dollars eller omkring 13.000 danske kroner.